khistorydata/jeongjo-sjw-relations huggingface dataset:
정조 2년
戊戌八月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。昨伏見夜下備忘記。則罪人或酌處或特放。獄事雖欠太寬。而好生之聖德。尤切欽歎矣。上曰。以範聖之當初所犯言之。則初豈有傅生之道。而量翼輩凶謀。則必知其不爲參涉。故特從惟輕之典。以次律處分矣。國榮曰。金方行則不但生出獄門。又有無礙調用之命。處分。可謂出尋常萬萬矣。上曰。金方行以乃父之子。再被累繫。故予亦有所疑訝矣。及其納供。辭正理直。小無所干直。是不辱乃父。極甚嘉尙。今此調用之命。在渠果是望外。國榮曰。有罪無罪之間。再入累繫。生死未分。則安知其轉禍而爲榮乎。上曰。今日次對。有何稟處之事乎。國榮曰。略有經稟之事云矣。上曰。承旨侍衛詣閤。命退去。諸臣以次出。
정조 2년
戊戌八月初六日辰時。上御熙政堂。親臨翰林召試入侍時。左議政徐命善。右議政鄭弘淳。吏曹判書金鍾秀。行副司直權噵。禮曹判書金華鎭。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。校理嚴思晩。修撰黄昇源。假注書洪仁浩。記事官徐龍輔金勉柱。以次進伏訖。上曰。大臣備局堂上。引見。出榻敎賤臣承命出傳召入。大臣諸臣進伏。上曰。今日賓對。臺諫無進參之員乎。國榮曰。然矣。上命書試題。上曰。題果好耶。命善曰。題儘好而且不難矣。國榮曰。此題面目。實合於試取翰林矣。上曰。題則平鋪而甚順矣。應試之人。爲幾員乎。民始曰。七人矣。上曰。限以午末。何如。命善曰。好矣。懸題訖。上曰。庭試初試榜。出幾度乎。國榮曰。已出三度。而雖不彬彬。蓋出實才云矣。上曰。科次則當於便殿爲之。使之唱禮畢。可矣。禮畢後。上曰。試所次對承旨外。他承旨及侍衛諸臣皆退去。侍衛中應參賓對者。仍參次對。可也。而兵判則戎服參對。可也。上曰。玉堂下番。亦先退。可也。
정조 2년
戊戌八月初六日未時。上御誠正閣。翰林召試科次入侍時。左議政徐命善。右議政鄭弘淳。吏曹判書金鍾秀。行副司直權噵。禮曹判書金華鎭。行都承旨洪國榮。左承旨鄭民始。校理嚴思晩。修撰黄昇源。假注書洪仁浩。記事官徐龍輔金勉柱。以次進伏訖。上曰。領議政。兵曹判書訓鍊大將。入侍。出榻敎賤臣承命出傳召入。諸臣進伏。命善曰。左承旨亦是。春秋館堂上。使之參考。似好矣。上曰。依。上命思晩。讀券坼榜訖。上命書傳敎曰。翰試被抄人李信祜。口傳付職牌招入直。上曰。鄭東浚被抄於翰試。文亦善作。甚奇特矣。國榮曰。然矣。上曰。廳注書鄭東浚。使之入待。可也。賤臣承命出傳。與鄭東浚偕入進伏。上命東浚。讀被選試券。東浚讀奏。上曰。文亦善作。誠奇特矣。上曰。兵判將臣。進前。兵曹判書李徽之。訓鍊大將具善復進前。徽之曰。春塘臺武科殿試。以親臨磨鍊乎。上曰。依爲之。出擧條徽之曰。今番陵幸時。訓局步軍。以幾哨磨鍊。而挾輦軍以四百名磨鍊乎。上曰。挾輦軍三百名。倭槍手一百名磨鍊。以餘軍二百名。量宜替運。可也。徽之曰。前排以幾雙磨鍊乎。上曰。以二十雙磨鍊。可也。徽之曰。訓局馬軍。以幾哨磨鍊。而禁御兩營隨駕軍兵。亦以幾哨磨鍊乎。上曰。訓局則步軍八哨。馬軍三哨。禁御兩營則步軍二哨。騎士二番磨鍊。可也。徽之曰。禁軍以幾番磨鍊乎。上曰。以三番磨鍊。可也。徽之曰。閉門前若値日暮。則懸燈先爲擧行乎。上曰。依爲之。出擧條上曰。明日殿座時刻。以辰時爲之。出榻敎以臺諫有闕。政事取稟。命書之日。當日爲之。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書徐鼎修仕。
정조 2년
傳于李義翊曰。標信宣傳官趙雲履。令宿衛所決棍。
정조 2년
傳于李義翊曰。宣傳官參下外。宣薦參下武弁。有實職人。卽令待令。
정조 2년
李義翊。以都摠府言啓曰。今日入直宣傳官武兼及有廳軍士。當爲中日習射。而仁政殿親臨陳賀相値。不得爲之之意。敢啓。傳曰。知道。
정조 2년
鄭民始。以禮曹言啓曰。今此凶逆懲討之典。實是擧國莫大之慶。旣行告廟頒敎之禮。設科取人。自是應行次第之事。故取考前例。則仁祖朝甲申年。肅廟朝庚申年討逆慶科。設行六百別試。先王朝戊申庚戌乙亥年討逆慶科。設行庭試。昨年討逆慶科。亦以庭試設行矣。今番討逆慶科。以何年例擧行乎。敢稟。傳曰。科擧之頻數。甚非美事。今番則設科一節安徐。
정조 2년
李義翊。以禮曹言啓曰。在前陵幸經宿時。開閉門吹打挾輦將稟旨。訓局敎鍊官擧行矣。今番三軍門吹打手。旣以兼內吹。屬之宣傳官。則宣傳官當爲稟旨擧行。依此擧行。何如。傳曰。允。宿衛所稟旨。宣傳官擧行。
정조 2년
徐有防。以義禁府言啓曰。時囚罪人金載華等。皆令今日內。公罪勘處放送事。草記事。判下矣。金載華加分五百九十八石。吳泰讓加分四百八十八石。李義逸加分二百八十一石。曺允亨加分二百七十六石。李敏輔加分五十三石。李端會加分七百八十四石。李文源加分四百八十四石。李普瞻加分四百七十八石。韓大裕加分四百三十四石。而取考律文。則續大典倉庫條。有曰。還上折半留庫中半分者。限三年徒配。其外勿論石數。竝奪告身。大明律不應爲條。有曰。不應得爲而爲之。事理重者。杖八十矣。時囚罪人金載華吳泰讓李義逸曺允亨李敏輔李端會李文源李普瞻韓大裕等。留庫中加分。未及折半。竝以不應爲公律。各杖八十收贖。放送之意。敢啓。傳曰。知道。
정조 2년
又以刑曹言啓曰。因義禁府啓辭。大逆不道罪人𨩌妻順丁。全羅道靈巖郡楸子島爲婢。妾千愛。羅州牧黑山島爲婢。女甲順。濟州牧大靜縣爲婢。子甲乭。年未滿免絞。旌義縣爲奴。竝令刑曹。押送于各其配所事。命下矣。罪人順丁等。捉囚結城縣云。竝卽押送配所事發關。分付于該道道臣之意。敢啓。傳曰。知道。
정조 2년
又以左右捕盜廳言啓曰。傳敎罪人丁男高老味等。今已捉來之意。敢啓。傳曰。知道。
정조 2년
徐有防啓曰。武一所監試官尹得孚。謂有身病。不卽復命。事甚未安。推考警責。何如。傳曰。允。
정조 2년
司諫呂善亨。持平洪履健。應敎沈念祖。校理嚴思晩。副校理李謙彬金憙。修撰黃昇源宋煥億。副修撰鄭志儉啓曰。請鄭致達妻。爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
司諫呂善亨。持平洪履健啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。仍令王府。設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答曰。不允。請逆禶妻放釋之命。依金吾初定濟州地定配籍産。一依法典擧行。答曰。亟停勿煩。措辭見上
정조 2년
持平洪履健啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城縣定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島定配罪人瑩中。設鞫嚴問。施以當律。措辭見上答曰。不允。又啓曰。後樂旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不孑孑極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠旣於若淵冤死之後。爛漫參涉。又敢作爲萬萬叵測之語。恣意䕶逆。甘心死黨。至登於道臣密啓。究其情跡。與量海後翼。一串貫來。則不可孤雛腐鼠。而有所寬假。請慶源府定配罪人鳴遠。依律處斷。答曰。竝不允。
정조 2년
司諫呂善亨啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。措辭見上。答曰。不允。請寢竄逐罪人朴宗岳放釋之命。請放遂鄕里罪人尹得毅。施以屛裔之典。措辭見上答曰。亟停勿煩。又啓曰。昌鼎旣是若淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情迹。綻露無餘。則不可以量海端緖。自渠現露。有所參酌。請河東府減死定配罪人昌鼎。依律處斷。範聖以逆淵之至親黨附極賊。締結凶徒。日夜綢繆。情跡叵測。雖以渠之供辭觀之諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已也。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。答曰。竝不允。
정조 2년
領議政金尙喆。左議政徐命善。右議政鄭弘淳箚子。伏以天討旣行。縟儀載擧。臣民慶忭。曷有其極。俄者賀禮。雖已告畢。仙仗未及還內。而東西末班。遽先散出。以致朝儀之失措。至有臺監拿處之命。臣等。忝居董率之地。不能檢飭。無所逃罪。玆敢聯陳短箚。仰瀆宸嚴。伏乞亟降威譴。使朝綱肅而具寮警焉。答曰。省箚具悉。卿等之懇。文武三品以下班之不俟還內。先自退出。致使朝儀。乖整暇之容。押班臺監之處分。烏可已乎。至若卿等以進呈表裏事。元不班退。何辭巽之有哉。卿等安心。勿復控辭焉。傳于徐有防曰。此批答。遣史官。傳喩于時任大臣。
정조 2년
敎中外大小臣僚耆老軍民閑良人等書。王若曰。春秋揭無將之誅。大義斯炳。虞書著怙終之典。聖人豈欺。肆當三凶之鋤治。爰擧多方之播告。嗟。向來編明義之命。卽王者期無刑之仁。始終脈絡之細論。照魑魅於禹鼎。原續眞諺之互備。象布懸於周和。反側自安。予雖施解網之政。秉彝同得。人孰無寢皮之心。不料一種假息之徒。敢生二篇漫漶之計。逆賊量海。狐狸面目。鬼蜮肺肝。機關包藏。久誤湖右之風俗。斗筲乍狹。厚欺都下之聽聞。矧以禧能之親屬。兼作龜翼之血黨。凡凶國禍家之議。靡不主張。若詬天罵日之疏。率皆代草。雖當群凶覆巢之後。猶起斷蛇逞毒之思。輸情伏辜之凶。謂以冤枉。樹綱昭紀之策。指爲假虛。反刑已具於籍兵。是誠相範之傳神傳法。禍機潛挑於挾劍。汝亦龍輝之無父無君。篋妖孼之書對。敢曰某氏。粧巨逆之簡札。抑又何心。乃若後翼。本以狼狠之流。且有狐猸之行。鄕曲慣武斷之習。視國如無。黨窩懷卵育之恩。爲賊效死。丐疏文而投匭。已露谷永附莽之奸。草供辭而藏笥。自知郗超黨桓之罪。至於𨩌。葭莩小醜。締結元凶。綢繆四字之凶言。參翼爰而無錯。約東兩塗之祕計。曁量供而相符。綱常未頹。雖聞此而尙痛。鬼神旁布。欲持是而安歸。竟因乾道之甚昭。遂致逆節之自綻。藩鎭封啓。始也枝葉之離披。帳殿訊囚。終焉本根之呈露。鴞腸獍肚。盡吐平問之時。亂領奸腰。悉伏常刑之典。旣洩神人之憤。寧靳曠蕩之恩。於戲。禍福無不自求。各懋乃安分之道。霜露罔非至敎。咸囿予廣仁之治。故玆敎示。想宜知悉。大提學徐命膺製進
정조 2년
戊戌八月初七日辰時。上御誠正閣。都承旨入侍時。都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。敎文無赦句添入之下敎。故今日陳賀。只以領敎擧行矣。上曰。赦典甚頻數。故今番則不添赦句矣。國榮曰。古人以數赦爲人君之戒。蓋惡其小人之爲幸也。大抵。今年赦典稠疊。今番之不爲頒赦。亶出於愼賞之道。而允合古人之戒。尤益欽仰聖德矣。上曰。赦典旣以頻數不頒。則科擧之頻數。又甚於赦。雖欲合設。事涉苟且。若無各設。則科擧之頻數。決非美事。今番討逆科。將欲停止矣。國榮曰。聖敎誠好矣。上曰。初嚴爲之。侍衛承旨詣閤。命退去。諸臣以次出。
정조 2년
戊戌八月初七日辰時。上御仁政殿。親臨陳賀入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚金勉柱李信祜。以次侍立。上具遠遊冠絳紗袍。乘輿出仁化門。詣仁政殿門外。降輿殿坐。樂作。爐烟陞。文武百官。入就位。行四拜禮。宣箋官進讀致詞訖。俯伏興降復位。文武百官行四拜禮。樂作。傳敎官陞階奉出敎文。宣敎官沈念祖。讀敎文訖。樂作。文武百官行四拜禮。山呼。樂作。文武百官行四拜禮。樂止。宣箋官鄭志儉。進前讀箋文訖。左通禮。啓請禮畢。上乘輿還內。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義祤坐。右副承旨徐有防坐直。同副承旨申應顯式暇。注書柳孟養藥院直鄭東浚仕直。事變假注書徐鼎修。
정조 2년
上在昌德宮。停常參只晝講。
정조 2년
徐有防啓曰。司諫呂善亨。持平洪履健。旣已詣臺。謂有身病。不爲傳啓。仍卽出去。事體所在。誠甚未安。推考。何如。傳曰。允。
정조 2년
徐有防啓曰。合辭方張之時。兩司無詣臺之員。事甚未安。除在外試所進去疏批未下外。未肅拜呈告人員。倂卽牌招。何如。傳曰。允。
정조 2년
傳于徐有防曰。冷雨如此。敎坊泥濘可知。明日訓鍊都監習陳停止。
정조 2년
李義翊啓曰。新除授摠戎使金孝大敎書。雖未及啓下。卽爲牌招。傳授密符。何如。傳曰。允。
정조 2년
傳于徐有防曰。右副承旨。入侍。
정조 2년
以常參經筵。取稟。傳于李鎭衡曰。只晝講。
정조 2년
傳于鄭民始曰。推鞫撤罷。
정조 2년
傳于徐有防曰。有下敎事。訓將明日午後。入侍。
정조 2년
徐有防。以兵曹言啓曰。令番文宣王釋奠祭終獻官前判官尹長烈。東西從享分獻官前正言洪文泳鄭淵淳塡差而時無職名。令該曹口傳付軍職。何如。傳曰。允。
정조 2년
又以宿衛所言啓曰。標信宣傳官趙雲履。決棍五十度事。命下矣。依傳敎。決棍五度之意。敢啓。傳曰。知道。
정조 2년
以黃海監司徐有寧狀啓。傳于徐有防曰。何待回啓。依狀請施行事。卽爲回諭。
정조 2년
戊戌八月初八日。兼春秋張顯慶。義禁府。閔惠洙照律杖八十收贖奪告身三等私罪。啓目。傳曰。依允。
정조 2년
戊戌八月初八日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間。聖體。若何。上曰。一樣矣。上曰。釋奠祭祭報府入之。賤臣持入進前。命國榮讀之。上曰。昨日待令宣薦參下武弁。皆待令乎。國榮曰。皆待令於閤外矣。上曰。注書出去竝召入。賤臣率武兼部將守門將參軍。竝二十二人。立於階下。命次第進前。上下詢職姓名世閥講射能否。命皆退出。上曰。近來武弁。非但無膂力。殘劣特甚。如此而有何緩急可恃者乎。良可寒心。國榮曰。然矣。有氣力善弓馬。然後方可謂之武弁。而近來則漸不如古。名以武弁者。體小力弱。不善弓馬。不知兵法。脫有緩急。實無可恃者。此誠非細憂矣。上曰。卿言是矣。命讀嶺南農形狀啓。上曰。觀此狀啓。嶺南又未免凶歉。嶺民荐遭飢饉。必不免顚連之患。此將何爲。國榮曰。嶺南今又失稔。則本道所儲之穀。幾盡於年年設賑。餘者幾稀。又無可移之粟。實無救濟之道。此廟堂之臣。日夜憂歎者矣。上曰。昨見全伯狀啓乎。國榮曰。見之矣。上曰。三邊將一守令事。誠是變怪矣。國榮曰。渠輩若有一分嚴畏之心。則身爲守宰。交通逆屬乎。此等之類。決不可尋常處之矣。上曰。罪人旣皆處分。推鞫轍罷事。分付。上曰。晝講詣閣。命退去。諸臣以次出。
정조 2년
戊戌八月初八日辰時。上御熙政堂。晝講入侍時。知事金鍾秀。特進官李普行。侍讀官嚴思晩。檢討官鄭志儉。參贊官李義翊。記事官鄭東浚金勉柱李信祜。宗臣河恩君垙。武臣副護軍吳載徽。以次進伏訖。上讀前受音訖。思晩讀論語。自子曰二三子。止子曰蓋有不知而作之者。上讀新受音訖。思晩曰。子曰以我爲隱乎。吾無隱乎爲敎。蓋聖人動靜云爲。無非敎也。今我殿下。處君師之位。以至誠敎人。則轉移之間。豈無丕變之道乎。伏願殿下。推實心行實政。益篤於忠信二字之工焉。上曰。所陳好矣。志儉曰。子曰。得見有恒者。斯可矣。蓋欲至聖人之域者。必先務於有恒。然後可無間斷。以至乾乾不息。伏願益加體念焉。上曰。所陳好矣。鍾秀曰。以文行二字言之。已爲包得。而復以忠信二字申言者。蓋欲務實之意也。此等處。靜察得力。區區之望也。普行曰。上下番已陳。別無更奏矣。鍾秀又曰。以今番獄事言之。皆是萬古凶逆。而尙多漏網之歎。此亦殿下剛斷不足而然也。且近來言路久塞。公車無謇諤之疏。筵席亦無鯁直之言。若如此不已。則雖罷言官。可也。此誠非細慮矣。上曰。卿言果然矣。近來臺諫。猶不及數年前臺諫。言路之塞。已無可論。而以昨日事言之。被推之臺。不爲避嫌而行公。此亦三百年所無之事。竝與臺體而壞之。良欲無言矣。鍾秀曰。極爲寒心矣。鍾秀曰。故贊成洪淑。卽忠正公翼漢高祖也。壬子年議謚。莊僖受點。而姑未宣誥矣。王大妃殿上號時。旣用此二字。以近例言之。似當改謚。故臣頃以此仰達。則自上有伊時謚號望單入之之命矣。退考曹中文跡。則謚號三望。見載於政事冊中。而伊時望單。則頃年本曹文書。一竝見失於偸兒之時。亦入其中。何以爲之。敢稟。上曰。以政事冊所載三望。書于望單以入。可也。出擧條仍命退。諸臣以次退出。
정조 2년
戊戌八月初八日午時。上御誠正閣。右副承旨入侍時。右副承旨徐有防。記事官鄭東浚徐龍輔李信祜。以次進伏訖。上命書傳敎曰。禮房承旨馳詣文廟。奉審摘奸以來。又命書傳敎曰。御營之駕前別抄。兵曹之駕後禁軍。卽是侍衛軍兵也。本營習操。各隨本伍參操。無所不可。而至如御將兵判行操。曰該將所騎之左右札駐陪扈。擬若動駕時左右列者。極爲泛濫。此後斯速永革。仍命退。諸臣以次退出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐直。右副承旨李義翊坐。右副承旨徐有防坐。同副承旨申應顯坐。注書柳孟養藥院直鄭東浚病。假注書徐鼎修仕直。事變假注書未落點。
정조 2년
徐有防啓曰。合辭方張之時。兩司無詣臺之員。事甚未安。除在外疏批未下陳疏入啓傳旨未下外。未肅呈告人員。併卽牌招。何如。傳曰。允。
정조 2년
以獻納李昌漢。正言尹得孚牌不進罷職傳旨。傳于徐有防曰。只推。
정조 2년
徐有防啓曰。獻納李昌漢。正言尹得孚。旣有只推之命。一體牌招。何如。傳曰。允。
정조 2년
傳于鄭民始曰。左承旨。入侍。
정조 2년
傳于李鎭衡曰。騎馬一匹。立之。
정조 2년
傳于李義翊曰。今番陵幸時。各道道臣。勿爲境上待候。秋巡。依例發巡事。卽爲下諭于各道道臣處。
정조 2년
傳于李義翊曰。今番直赴出身。皆是遐方武士。明日射芻時所騎馬。依昨年例。令軍門給之事。分付。
정조 2년
傳于李義翊曰。與謁聖有異。左右布帳。北則自臺上抵馬路越邊。南則自臺上抵春雲門東邊而止事。分付。
정조 2년
傳于鄭民始曰。讀券官更爲牌招。
정조 2년
傳于李義翊曰。攔後軍。八十名擧行。
정조 2년
鄭民始。以禮曹書啓曰。本曹郞廳六員內。差祭名帖據。正郞李家煥。佐郞柳河源。釋奠祭官進去。正郞金文鐸奉命出去。正郞崔大奎。佐郞宋文楫受由下鄕。佐郞趙星逵。呈旬吏曹。無推移入直之員。假官一員。令該曹差出。何如。傳曰。允。
정조 2년
李鎭衡。以宿衛所言啓曰。明日春塘臺殿座時。以本所入直鄕軍五十七名。建陽門入直鄕軍五十七名。金虎門入直砲手一百名。弘化門入直砲手一百名。西營入直鄕軍四十名。廣智營入直砲手五十名。集春營入直砲手五十名。東營入直鄕軍一百十一名。布帳外環衛。而待標信下。發令箭排立。作門出用各門把守。以出番軍量宜替代事。知委各營門。而兵曹節目。雖以循例磨鍊。今番則士子之多寡。布帳之闊狹。與頃日謁聖時。大有間焉。軍兵勞苦。亦涉可悶。何以爲之乎。敢啓。傳曰。環衛軍置之。只以槍劍軍。環衛宜矣。
정조 2년
徐有防。以義禁府言啓曰。全羅監司鄭元始狀啓據。刑曹粘目內。務安縣監成鼎鎭。古群山僉使李思謹。薪智島萬戶金慶浹。智島萬戶趙雲斗。移本府處之事。命下矣。成鼎鎭李思謹金慶浹趙雲斗。俱在任所云。成鼎鎭依例發遣府羅將拿來。李思謹金慶浹趙雲斗。發遣府書吏羅將。交代後竝拿來。何如。傳曰。允。
정조 2년
以京畿監司狀啓。南陽麻道面居幼學韓德逵等渰死事。傳于申應顯曰。令本道恤典擧行。
정조 2년
注書鄭東浚病代。以徐鼎修爲假注書。
정조 2년
兵曹口傳政事。宣傳官金處憲。都摠經歷李基成相換。
정조 2년
李義翊。以兵曹言啓曰。前後直赴殿試人閑良金潤玉等六十四人。許赴於明日庭試殿試之意。敢啓。傳曰。知道。
정조 2년
戊戌八月初九日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間。聖體。若何。上曰。一樣矣。國榮曰。今番殿試時布帳。依頃日謁聖時例爲之乎。上曰。今番則儒生極少。布帳不必廣設。布帳排設基址。當下敎。分付。待傳敎擧行。可也。上曰。武科當日內。似難畢試矣。國榮曰。然矣。屢技試取。自多遲久。且馬路兩傍。儒生遍坐。射芻則當日內。不可爲矣。上曰。冷雨達宵連注。年事尤無可望。大可憂悶也。國榮曰。晩稻方發之穗。經此冷雨。必難成實。民事可謂罔涯矣。命退去。諸臣以次出。
정조 2년
戊戌八月初九日辰時。上御誠正閣。晝講入侍時。知事鄭光漢。特進官金熤。參贊官申應顯。侍講官沈念祖。檢討官鄭志儉。記事官鄭東浚金勉柱李信祜。宗臣河思君珖。副護軍吳載徽。以次進伏訖。上讀前受音訖。念祖讀論語。自互鄕難與言。至巫馬期以告。上讀新受音訖。念祖曰。子曰。仁遠乎哉。我欲仁。斯仁至矣。蓋孔門許多弟子。聖人竟不曾以仁許之。雖以顔子之賢。尙或違於三月之後。而夫子乃曰我欲斯至。此可見敎人隨方之術也。蓋爲仁在我。求之則在於方寸之間。人皆放而求之。以爲遠不可致。此所以夫子之發此敎者也。帝王之學。雖與學者有異。其所用工之際。則別無異同。殿下萬機之際。政注之間。必以夫子之心爲心。求仁於日用事爲之間。則無往而非仁。無事而非仁。伏願益加體念焉。志儉曰。上番已陳。而仁非在遠。只在方寸之間。而放而不求。故皆以爲遠。若反而求之。則卽此而在矣。殿下今日旣講此章。雖於燕居之時。深味此章之意。用工於斯至二字。則仁斯至矣。伏願體念焉。上曰。上下番所陳。好矣。當留念矣。光漢曰。別無所陳矣。上曰。仁遠乎之遠。似非遙遠之意也。卽爲私慾所蔽。故雖在於方寸之間。無異於遠之意也。熤曰。聖敎至當矣。譬如淸水中盛夜光珠。則光甚洞徹。而水若昏黑。則光雖隱晦。夜光珠則未嘗不在於其中矣。仁亦如此矣。念祖曰。臣等於頃者賀班。三司推考之命。有不勝惶悚者。而臺臣之不爲避嫌。臣等。不能相規。矇然隨參是日合啓。臣等處義。固甚顚錯。而臺臣之其日不避。循例連啓。昨始來避。今又陳疏。大失臺體。請從重推考。上曰。依啓。出擧條上曰。騎馬一匹立之。史官一員待命。出榻敎仍命退。諸臣以次退出。
정조 2년
戊戌八月初九日初更。上御誠正閣。右承旨入侍時。行右承旨李鎭衡。假注書徐鼎修。記事官金勉柱李信祜。以次進伏訖。上曰。捕廳從事官。使之催促入來。可也。賤臣承命出來。分付後還入。命退。諸臣以次退出。
정조 2년
行都承旨洪國榮藥院直。行左承旨鄭民始試所坐直。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚病。假注書徐鼎修仕直。事變假注書未落點。
정조 2년
藥房提調具允鈺。同副承旨申應顯啓曰。伏未審日間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。王大妃殿惠慶宮。氣候一樣矣。
정조 2년
淑昌宮。藥房口傳問安。答曰。知悉。
정조 2년
以獻納李昌漢牌不進罷職傳旨。傳于徐有防曰。只推。
정조 2년
申應顯啓曰。今此親臨春塘臺慶科庭試武科殿試時。直赴人鄭東哲安德新金世完李陽五李學祖韓益漋蔡命奎陳鶴成羅台漢等錄名單子。無緣不呈。依例陳試之意。敢啓。傳曰。知道。
정조 2년
李義翊。以兵曹言啓曰。依下敎。侍衛禁軍及武藝別監等處。療飢之意。敢啓。傳曰。知道。
정조 2년
李義翊。以訓鍊都監言啓曰。依下敎。挾輦軍攔後軍及把守軍等。療飢之意。敢啓。傳曰。知道。
정조 2년
李義翊。以御營廳言啓曰。依下敎。攔後軍兵等處。療飢之意。敢啓。傳曰。知道。
정조 2년
李義翊。以禁衛營言啓曰。依下敎。攔後標下軍及槍劍軍等處。療飢之意。敢啓。傳曰。知道。
정조 2년
李義翊。以兵曹言啓曰。新差梁永萬洞權管尹明德。猝得奇疾。時月之內。萬無登途赴任之望。屢呈乞遞。不可强令赴任。依例罷黜。何如。傳曰。允。
정조 2년
傳于李義翊曰。騎馬一匹。立之。
정조 2년
戊戌八月初十日卯時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間。聖體。若何。上曰。一樣矣。國榮曰。細雨尙下。終不開霽。儒生入場時。雨傘許入乎。上曰。雨勢如此。雨傘許入事。分付。命讀直赴單子。上曰。直赴中再次無分人有四人。今番六技。若不得入格。則削科必矣。誠爲矜惻。每當殿試。以此爲第一悶事。國榮曰。旣已定制。則固不可撓奪。而六技一中之規。可謂歇之又歇。豈有不中之理乎。必無是慮矣。上曰。二嚴爲之。侍衛承旨詣閤。命退去。諸臣以次出。
정조 2년
戊戌八月初十日辰時。上詣春塘臺。文武科殿試入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養。假注書徐鼎修。記事官金勉柱李信祜。以次侍立訖。上具翼善冠袞龍袍。乘輿出協陽門。詣春塘臺陞座。文所試官讀券官鄭弘淳李徽之金鍾秀。對讀官李秉模柳戇洪檢蔡弘履。武所試官考官徐命善具善復洪國榮。參考官吳載紹李在學具明謙李長爀。分東西行四拜後。以次就位。上曰。儒生及武擧子。皆令整齊。上曰。儒生之行不趨蹌。坐不各處。誠甚駭然。試所承旨出去。各別指揮。俾皆整齊。可也。命徽之鍾秀。書試題懸之。上曰。四貫革立之。武擧子亦令發矢。上曰。軍兵食代。禁軍只三番待令。上入幄次。少頃還座。上曰。文所試官班行。全然一空。事甚駭然。命官外。諸試官一竝推考。上曰。試記催促修入。有防曰。御覽試記。不善修整。屢勤下敎。事體未安。行兵曹判書李徽之。推考。何如。上曰。依爲之。出擧條義翊曰。訓鍊院差備官之擧行。全不成樣。事之駭然。莫此爲甚。不能檢飭之諸堂。不可無警。該院諸堂。竝推考。何如。上曰。依爲之。出擧條上曰。試射旣畢。御前環衛。依例爲之事。分付宿衛所。上曰。儒生呈券。爲幾何。知奏。賤臣承命出問後還奏曰。受券爲六十餘張云矣。上曰。待試券畢捧後。當於便殿科次矣。上降座乘輿。由協陽門還內。諸臣以次退出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐。注書柳孟養藥院直鄭東浚病。假注書徐鼎修仕直。事變假注書未落點。
정조 2년
徐有防啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。倂卽牌招。何如。傳曰。允。
정조 2년
傳于鄭民始曰。試官持試券。入侍。
정조 2년
傳于鄭民始曰。直赴外。入格儒生。待令。
정조 2년
傳于鄭民始曰。新恩。入侍。
정조 2년
以新恩政事。取稟。傳于李鎭衡曰。當日爲之。
정조 2년
傳于徐有防曰。吏判。入侍。
정조 2년
以禮曹佐郞趙星逵改差草記。傳曰。允。
정조 2년
鄭民始。以弘文館言啓曰。新除授校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 2년
鄭民始。以禮曹言啓曰。文武科放榜。更爲擇入事。命下矣。卽令日官推擇。則今八月十五日午時爲吉云。以此日時擧行。何如。傳曰。允。
정조 2년
鄭民始。以吏曹言啓曰。新除授博川郡守李光浹呈狀內矣。身素患癖積。近添毒感。症情危惡。時月之內。萬無起動遠赴之望云。身病旣如此。則不可强令赴任。依例罷黜。何如。傳曰。允。
정조 2년
李義翊。以兵曹言啓曰。考見列聖朝謄錄。則卽吉後。例有親行大閱之禮云矣。以何間擧行乎。敢稟。傳曰。以晦初間。擇日入之。
정조 2년
有政。吏批。判書金鍾秀進。參判金熤病。參議李秉模進。承旨申應顯進。以李性源爲同義禁。羅學素爲司藝。姜文會爲監察。李濟鵬爲司饔主簿。李謙彬爲務安縣監。李憲默爲博川郡守。趙英鎭爲大司諫。洪彦喆爲司諫。金東淵爲獻納。洪文泳爲持平。韓用龜爲禮曹佐郞。前郡守洪樂彬。今加通政。加資事承傳。
정조 2년
再政。以洪樂彬爲兵曹參議。典籍單崔粹翁。文科甲科一人。禮賓主簿單金聲伯。武科甲科一人。兵曹參議李世奭。兵曹參知洪樂彬。
정조 2년
兵批。判書李徽之進。參判尹坊病。參議洪樂彬未肅拜。參知李世奭入直進。承旨申應顯進。以李性源爲同知。鄭一祥爲副摠管。李仁秀爲兼司僕將。李周爀爲五衛將。李尙顯爲忠壯將。沈豊之李東郁爲文兼。蔡顯九吳徹常爲宣傳官。李性喆爲守門將。金德俊爲古群山僉使。韓師謙爲德積僉使。申壽岳爲智島萬戶。具善啓爲新智島萬戶。梁永萬洞權管單朴時永。同知單李洸。僉知單吳載徽。副護軍李尙顯。副司果申鴻周。
정조 2년
持平李思祚啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯賊之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分柝之意。而揆以國法。有難曲貸。請削黜罪人金漢耆。亟施竄配。罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥罪狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼之輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府。設鞫嚴問。期於得情。快正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情迹難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙泰濟李潤成。俱以逆禶之切姻。凶謀逆節。萬無不知之理。而濟泰則初不刑訊。經先白放。潤成則不盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩。聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠。而有所容貸。請慶源府定配罪人鳴遠。依律處斷。物故罪人德泰。以逆來之子。締交志恒。而渠父與逆賊志恒。陰謀之綢繆。渠旣同參。凶札之往復。渠亦傳致。窮凶極惡之情節。渠自吐實。而以其徑斃。王章未伸。輿情益切。請物故罪人德泰支屬應坐者。一一査出。絶島散配。定配罪人孫效忠等入宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。答曰。不允。
정조 2년
大司諫李致中疏曰。伏以世變層生。亂逆愈熾。至於量翼𨩌三凶而極矣。天討克行。賀儀載擧。群情忭喜。曷有其極。仍伏念治逆之法。必鋤其根柢。破其窩窟。然後可免蔓草難圖之患。而惟我聖上。每軫欽恤之念。多從惟輕之典。故根柢已鋤而猶未盡鋤。窩窟旣破而猶未盡破。至如鄭妻之元惡。龜柱之巨慝。至今容息覆載間。則其可曰國有法而君有臣乎。兩賊凶肚逆腸。爲諸凶之根窟者。明義一部。載之詳矣。前後臺臣。論之盡矣。或伏閤而爭之。或合辭而陳之。愈久而不知止者。誠以禍根未拔。危機尙凜故也。殿下明知其三司之所爭。不可遽止。而一味靳允。許久相持。爲今日臣子者。孰不抑塞而悶鬱也哉。伏願殿下。赫然快斷。亟從三司之請。以洩神人之憤焉。臣於此際。適叨見職。揆以義分。宜隨諸臺之後。沫血力爭。期於得請。而院啓中。不幸有與臣爲同堂之親者。前後臺臣情勢之若臣者。雖外黨遠戚。輒皆陳疏自列。多蒙聖明之曲副。況同堂之近親。與異姓尤有別者乎。今當新化淸明。敦尙風敎之日。臣何敢徒懷嚴畏。不自呼籲於天地父母之前乎。爲參賀班。雖不得不暫肅恩命。而私義難安。不可仍冒。玆敢短章自引。悉暴衷情。伏乞聖慈。俯諒臣悶隘之情。仍治臣猥越之罪。以肅朝綱。以安微分焉。答曰。省疏具悉。首陳事處分。予豈無意也。
정조 2년
司諫呂善亨疏曰。伏以天佑宗祊。凶逆伏法。上告下布。賀儀載擧。臣民慶忭。曷有其極。仍伏念臣。猥以無似。忝叨臺端。日昨庭賀。趨參末班。獲瞻耿光。粗伸微忱。而纔當縟儀告畢。未及天蹕之還內。隨行奔波。徑先退出。至以朝儀之顚錯。特勤三司問備之命。臣驚惶隕越。宜卽辭避。而知識昏迷。體例生疎。循例傳啓。恬若無事。承批之後。退而自省。則罪戾尤著。惶愧冞切。雖於尋常請推。固當引義。況於莫重特敎。何敢乃爾。臺體之壞損。已無餘地。廉防之虧傷。有不假論。百爾思量。不可以踰日後時。晏然自若。天牌之下。迫暮來避。而擧措顚倒。見阻喉院。慙愧惶蹙。進退維谷。不敢退歸。留宿闕下。略陳短章。以辭自劾。安有庸下如臣。昏謬如臣。而可以一日蹲冒於淸朝耳目之任哉。伏乞聖明。削臣之職。治臣之罪。以肅朝綱。以安賤分。千萬幸甚。臣於引罪之章。不宜贅及他說。而目下義理。有難泯默。敢此尾陳焉。噫。前後亂逆。疊生層出。而求其根柢窩窟。則鄭妻龜柱是已。今日在廷之臣。齊聲而吐之。伏閤而爭之。經年閱月。不得請則不得止者。可見一國公共之議。而兪音尙靳。天討不行。尙令假息於覆載之間。國是何以得明。亂賊何以知懼。臣竊爲殿下惜此擧也。伏願廓揮乾斷。以洩神人之憤焉。答曰。省疏具悉。所陳當留意矣。
정조 2년
正言尹得孚疏曰。伏以天佑宗祊。亂臣賊子。次第伏法。廟社之告由載行。大庭之賀儀爰擧。臣民慶幸曷已。仍伏念臣。賦性迂拙。本不合於耳目之任。年前一暫出脚。而以不參尹弘烈拿鞫之啓。輒被儒臣之啓罷。繼遭諫長之疏斥。臣心悚蹙。尙今愧汗。日昨薇垣誤恩之又下也。臣備陳前後情勢。露章乞免。而見阻喉院。試期隔宵。而天牌再臨。臣怵義畏分。黽俛出肅。而其不可仍因冒居則決矣。臣素患風眩之症。更添於連日勞攘之餘。昏瞀顚窒。不省人事。試事已畢。又不能詣闕復命。臣罪至此。尤合萬死。且本院連啓中。有尹得毅遠竄之請。臣與尹得毅。爲寸外疎族。初無嫌避之可論。而第伏聞先王朝。徐朴兩姓於宗廈弼夢之啓。雖在疎遠。俱皆不參。當時諸議。不以爲非。況今尹得毅之罪。只以平日。與妖綏逆養相親之故。而與躬犯大憝有異者乎。臣前旣不參尹弘烈之啓。今於尹得毅之啓。忽又隨參。則是前後兩截中無所主者耳。更何所藉手而事君父哉。臣之情私旣如彼。病狀又如是。召牌之下。承膺無路。玆敢冒瀆於天地父母之前。伏乞特施譴削。以肅朝綱焉。臣方待罪。乞免之不假。不宜妄有論列。而亂臣賊子。人得以誅。則顧安敢默默。噫。賊臣龜柱之當誅不誅。亦已久矣。其窮凶極惡之狀。三司之啓。略已論列。而亦殿下之所俯燭也。尙且容貸於覆載之間。草不鋤根。川不塞本。滋蔓潰決。勢所必至。果然量翼𨩌三賊出矣。雖幸皇天默佑。三賊伏法。而惟彼元惡。偃息自如。殿下之刑政。失之於姑息。而潛藏之禍機。又不知將至於何境也。先大王嗣服之初。只誅逆魁。不治其黨。而餘孼未戢。猶成戊申乙亥之禍。況今黨與之治太緩。巨魁之誅尙貸。其暗地糾結。潛蓄異圖者。恐有甚於戊乙。思之及此。心寒而膽掉也。漢之薄昭。罪不過殺一使者。而文帝斷之以法。故不無後儒之議。假使薄昭。有謀危宗社之罪。則肆諸市朝。夫誰曰不可也。龜柱之罪。國人皆曰可殺。而殿下初亦賜之死。旋又寢之。臣固知殿下惟恐貽慼於慈殿。隱忍至今。而臣愚死罪。竊以謂此乃區區之小仁。非帝王之大孝也。法者。天下之公器也。五刑五庸。奉天討而已。曰辟曰宥。順人情而已。若以私恩而有所與奪。則違天之理。拂人之心。非所以恭承宗廟意也。君臣之義。不可以不嚴。亂逆之誅。不可以少緩。伏願殿下。亟允三司拿鞫之啓。快正王法。少洩神人之憤。永杜方來之患焉。答曰。省疏具悉。首陳事處分。予豈無意也。
정조 2년
正言李泰永疏曰。伏以天討旣行。賀儀載擧。神人快悅。中外慶忭。仍伏念。臣於見職。不惟人器之萬無堪承。目下私義。有難仍冒。業已陳籲。想亦聖明之俯燭矣。武所監試。義在往役。未敢遜辭。而有拘殺獄之啓。未參徵討之請。則瘝廢職分。只切痛惋。此際得接鄕信。偏母宿病。重添泄痢。症情危惡。彌日沈劇。臣於是又不勝情理之焦迫也。蓋臣數年以來。全家居鄕。臣母貞疾。常在淹頓。臣旣終鮮。實無時日離捨之勢。而父喪纔闋。義重反面。身係朝籍。不敢言私。前後除命之下。不待恩諭之降。每卽上來。祗謝就職。而語其情私。誠非可忍。憂煎恒切。寢夢靡安矣。昨者添病之報。適在試事。未畢之時。未卽陳情。惟自煼悶。卽又急伻踵至。諸症倍加。藥餌失時。促臣歸視。臣聞此報。心神飛越。按住不得。玆敢忙陳短章。徑尋鄕路。伏乞聖慈。俯賜鑑諒。鐫臣見帶之職。以便救護。治臣擅行之罪。以肅紀綱。不勝幸甚。答曰。省疏具悉。爾其勿辭。救護母病。
정조 2년
持平洪履健疏曰。伏以臣庸愚謭劣。觸事憒憒。出入臺端。已有年所。而瘡疣畢露。醜拙難掩。幸蒙聖度包容。誅罰不加。而愧懼之心。恒積于中矣。日昨庭賀。趨參末班。幸近日月之光。少伸蹈忭之忱。而迺於大庭禮畢之餘。天蹕未及還內。朝班徑先退出。致勤三司諸臣問備之敎。臣亦伊時三司中一人。聞命驚惶。滿心悚惕。揆以私義。宜卽引避。而只緣臣生疎昏謬。暗於臺體。未及周旋。循例傳啓。有若無事行公者。承批之後。退伏私次。反而自省。則臣之失。益大矣。夫臺閣之職。責任自別。而莫重賀班。蒼黄徑退。致使朝儀顚錯。班行紊亂。臣之罪。一也。爲臺臣者。雖閑漫請推。固當引義。而特敎之下。恬然自居。便同平人。罪二也。傳啓之後。已過一宿。而昨暮來避。未免後時。擧措乖當。先後倒置。竟爲喉院所阻。臣之罪。三也。國家三百年朝儀。臣實壞之。臺閣三百年體例。臣實壞之。淸朝三百年廉防。臣實壞之。論以法紀。合被重誅。豈可以一時做錯。而有所寬恕也哉。惶蹙隕越。不敢遽歸。留宿闕下。露章自劾。官職去就。非所可論。伏乞聖明。亟削臣職。仍治臣罪。以肅朝綱。以存臺體焉。臣旣自訟之不暇。何可贅及他說。而忠憤所激。未忍泯默。敢此附陳焉。噫。亂逆層生。無歲無之。至於今番量翼𨩌三賊而極矣。幸賴皇天垂佑。罪人斯得。誅討亟行。宗社底安。此實億萬年無疆之福。而第念治逆之法。務在絶其根柢。破其窩窟。使亂臣賊子。知所懲畏。而殿下仁愛太過。寬恕太過。如鄭妻之千妖萬惡。龜柱之巨慝大憝。尙今偃息於覆載之間。齊聲之討。伏閤之啓。可見一國公共之議。而兪音未下。輿憤莫洩。臣未知此賊。有何一分可恕之道。而殿下不忍致辟耶。言路之開閉。實關有國之興替。殿下亦嘗以媕婀之成風。謇諤之無聞。爲憂矣。今此合辭之論。實是一副當堂堂大義理。而一向靳持。不賜允許。從今以往。誰復爲殿下言者乎。惟願特從臺請。明正典刑焉。答曰。省疏具悉。所陳當留意矣。
정조 2년
敎摠戎使金孝大書。王若曰。金珥廁八座之尊。已著績用。玉帳托一面之重。申膺簡掄。昔所優爲。今何多誥。念玆營別置元帥。蓋厥任兼摠近畿。控湍隋而遙制關防。殆若晉國表裏山之勢。埒訓御而近備環衛。實倣漢家南北軍之規。入而參廊廟之謨。奚但經理是管。出則擧組練之政。尤係緩急所須。惟昔年創設之意不輕。故今日通變之議未決。國計政急於汰冗。奈僉謀之多岐。戎備或疎於昇平。非宿望而莫可。惟卿戚聨王室。慶餘善家。訓襲忠貞。令譽夙彰於少日。義同休戚。隆眷偏荷於先朝。謝科第而從蔭途。寔遵濯龍之炯戒。歷州牧而按藩臬。仍躋揷貂之嵬班。非獨地處之自殊。所貴天姿之洵美。宏材久處於漫局。縱緣官方之有拘。利器已試於盤根。允宜兵權之倚重。玆授卿以摠戎使。卿其祗服寵命。勉恢壯猷。城池軫綢繆之方。敉前功而益懋。倉廒無欠缺之歎。撫來圖而咸宜。一以畀之。再斯可矣。於戲。朔方之旌旗變彩。爭喜九載之重來。北門之鎖鑰增威。佇見三軍之胥聳。故玆敎示。想宜知悉。知製敎李晉圭製進。
정조 2년
戊戌八月十一日。兼春秋張顯慶。刑曹。罪人金奉鎭加刑啓目。傳曰。依前判付。各別嚴刑得情爲良如敎。
정조 2년
戊戌八月十一日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。昨日殿座。終日勞動。聖體。若何。上曰。自昨夜忽有感氣。大段失音可悶。國榮曰。昨日風氣頗寒。而終日冒風。浸昏還內。故似有感候矣。上曰。試券易書盡爲之乎。國榮曰。盡爲易書。故試所承旨。方來待於閤外矣。上曰。直赴人五十餘人。盡爲入格。甚可幸也。國榮曰。殿下於昨日。慮其直赴之無分矣。今皆入格。不勝奇幸。上曰。科次入侍。卿亦同入。可也。命退去。諸臣以次出。
정조 2년
戊戌八月十一日辰時。上御誠正閣。文武科殿試科次入侍時。讀券官鄭弘淳李徽之金鍾秀。對讀官李秉模柳戇洪檢蔡弘履。行左承旨鄭民始。假注書徐鼎修。記事官金勉柱李信祜。以次進伏訖。上曰。昨日曳白爲幾何。民始曰。三十餘人矣。弘淳曰。短晷長文。誠非容易。而許多儒生。幾皆呈券。曳白之數。若是不多。誠可貴矣。上曰。對讀官進前。讀試券。可也。秉模等以次進讀。上曰。鄕外儒生。赴試者甚多云。卿等須精詳考覽。無遺實才。多取鄕儒。好矣。弘淳曰。昨日大駕還內後。所捧試券。何以爲之乎。上曰。讀券官一人。分考。可也。上曰。試券幾何考之乎。弘淳曰。幾皆畢考矣。上曰。當取幾人乎。弘淳曰。似不可減四五人矣。上曰。無已多乎。徽之等曰。合九慶大庭試。只取五人。尙云少矣。上曰。封䌤官及査同官。皆令入來。仍坼榜訖。上曰。居首崔粹翁。誰也。弘淳曰。故相臣崔奎瑞之族。而素有文名矣。上曰。之次諸人。亦皆何如。弘淳等曰。皆實才矣。復命對讀官。讀奏直赴試券。竝皆科次訖。命書傳敎曰。連値國忌。十六日瑞蔥臺陵幸內試射相値。文武科放榜。陵幸前更爲擇日以入。命退。諸臣以次退出。
정조 2년
戊戌八月十一日未時。上御誠正閣。左承旨入侍時。行左承旨鄭民始。假注書徐鼎修。記事官徐龍輔李信祜。以次進伏訖。上曰。新恩皆爲來待乎。知入。賤臣承命。出問後還奏曰。姑未盡待令矣。上曰。連爲催促來待。可也。命退。諸臣以次退出。
정조 2년
戊戌八月十一日申時。上御熙政堂。新恩入侍時。行都承旨洪國榮。行左承旨鄭民始。右副承旨徐有防。記事官柳孟養金勉柱李信祜。新恩崔粹翁洪柱翼閔師宣趙景逵李得休。以次進伏訖。上曰。新恩次第進伏。崔粹翁進前。上下詢姓名。粹翁仰對。上曰。年幾何。粹翁對曰。四十五矣。上曰。策工幾何爲之乎。粹翁對曰。堇做百餘首矣。命誦科作。粹翁誦二三行。上命止。洪柱翼進前。上下詢姓名。柱翼仰對。上曰。年幾何。柱翼對曰。五十三矣。上曰。誰之族乎。柱翼曰。別無立朝顯族矣。國榮曰。此是東伯李亨逵之族矣。命誦科作。柱翼誦一行。上命止。閔師宣進前。上下詢姓名。師宣仰對。命誦科作。師宣誦數行。上命止。趙景逵進前。上下詢姓名。景逵仰對。上曰。年幾何。景逵對曰。三十二矣。命誦科作。景逵誦奏一行。上命止。李得休進前。上下詢姓名。得休仰對。上曰。年幾何。得休對曰。四十八矣。命誦科作。得休誦二三行。上命止。上曰。策工幾何。得休對曰。二十餘首矣。命新恩先退。上曰。今番科作。果皆善作矣。國榮曰。五新恩。皆是實才云矣。民始曰。策文如非實才。則不可堪當矣。命退去。諸臣以次出。
정조 2년
戊戌八月十一日申時。上御誠正閣。左承旨入侍時。行左承旨鄭民始。假注書徐鼎修。記事官徐龍輔李信祜。以次進伏訖。上曰。禮曹佐郞改差草記。以允下擧行事。分付。賤臣承命分付後還入。命書傳敎曰。許久闕啓。有情勢及陳疏引避人員許遞。今日政差出。上曰。新除授臺諫。待下批牌招察任出榻敎命退。諸臣以次退出。
정조 2년
戊戌八月十一日酉時。上御誠正閣。左承旨入侍時。行左承旨鄭民始。假注書徐鼎修。記事官徐龍輔李信祜。以次進伏訖。上曰。吏判入侍。賤臣承命出來。與吏曹判書金鍾秀偕入進伏。上曰。今番科擧。可謂取實才矣。鍾秀曰。外間物議。亦以爲然矣。上曰。今番直赴人洪樂彬。與知申西伯。大有異焉。知申及西伯。其所履歷。皆戚聯前事。至於此人。則戚聯後初出身也。予意雅不欲使戚里任三司等淸要之職。而此人登科前。旣經四品。又有陞敍之命。仍爲加資。似無妨乎。卿意則以爲。何如。鍾秀曰。伏承聖敎。不勝欽歎矣。聖意旣不欲任之以三司等職。又況旣經四品。則今爲加資。實甚便好矣。上曰。外人之未諒予意者。無或以爲太驟乎。鍾秀曰。聖意如此。豈有謂之太驟者乎。命鍾秀先退。命書傳敎曰。前郡守洪樂彬。與知申西伯。大有異焉。此乃戚聯後初出身也。似不可責之以三司等淸要之職。況曾經四品。又有升敍。通政下批。命退。諸臣以次退出。
정조 2년
徐有防啓曰。大司憲金魯鎭未肅拜。執義兪彦鏶在外。掌令金鍾厚在外。尹行晉疏批未下。持平李思祚呈辭。洪文泳牌不進。今日監察茶時之意。敢啓。傳曰。知道。
정조 2년
鄭民始啓曰。明日聖節望闕禮。依例爲之之意。敢啓。傳曰。知道。
정조 2년
以洪忠監司狀啓。傳于徐有防曰。何待回啓。依海西例停操事。卽爲回諭。
정조 2년
傳于徐有防曰。今番陵幸時。虎網子置之。只宿所設布帳擧行事。分付。
정조 2년
徐有防啓曰。監察十三員內。六員禁推。一員未差。行公只五員。今此秋夕祭。無以分排進去。監察成鎭殷。署前行公。何如。傳曰。允。
정조 2년
戊戌八月十二日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。上曰。卿叔父之特爲陞資。意有在矣。傳敎已言之。而與卿及西伯有異也。旣是戚聯後初出身。則其在自家處義。似不當歷揚於淸要之職。予亦體諒故耳。國榮曰。聖敎誠然矣。戚里之歷揚淸要。本非美事。臣與臣叔父之所經歷。旣皆戚聯前事。方在要任。私心則雖惶悶。而旣獻身於國家。則不可以私心之不安。有所辭避。而至於臣叔父。直是初出身也。殿下特垂體諒。不勝感幸。上曰。赴擧守令及差使員守令。催促下送。出榻敎上曰。大閱取稟草記入之。故擇日以入事下敎。而親行閱武。事體重大。各營將臣。豫令團束軍校。隷習其擧行節目然後。可無臨時做錯之事。以此申飭。好矣。國榮曰。兵曹磨鍊節目然後。各軍門當依其節目。以爲隷習矣。命讀諸道農形狀啓。上曰。年事之失稔。八路皆然。將無以調濟許多蒼生。此將奈何。國榮曰。連年失稔。民生困苦。國穀漸縮。言念及此。只切憂歎。上曰。湯劑近久作輟。問于諸醫。議定調理之劑。而近來脾胃甚不調。故飮食不善消下。尙有滯氣。以補脾之劑議定。可也。命退去。諸臣以次出。
정조 2년
戊戌八月十二日酉時。上御誠正閣。左承旨入侍時。行左承旨鄭民始。假注書徐鼎修。記事官金勉柱李信祜。以次進伏訖。上曰。捕廳從事官一員。使之待令。賤臣承命出來。分付後還入。命退。諸臣以次退出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐。注書柳孟養藥院直鄭東浚病。假注書徐鼎修仕直。事變假注書未落點。
정조 2년
徐有防啓曰。大司憲金魯鎭未肅拜。執義兪彦鏶在外。掌令金鍾厚在外。尹行晉疏批未下。持平李思祚呈辭。洪文泳傳旨未下。今日監察茶時之意。敢啓。傳曰。知道。
정조 2년
傳于洪國榮曰。副提調持調脾白朮散入侍。
정조 2년
傳于鄭民始曰。坐直承旨與戶曹判書入侍。
정조 2년
李義翊。以兵曹言啓曰。今此陵幸時。只宿所設布帳事。命下矣。依昭寧園宿所時例。摠戎廳鎭撫營擧行之意。分付。何如。傳曰。允。
정조 2년
李義翊。以兵曹言啓曰。親行大閱草記。以晦初間。擇日入之事。命下矣。令日官推擇。則今八月二十八日。來九月初三日十一日。俱爲大吉。初二日亦爲吉云。何日定行乎。敢稟。傳曰。以初二日定行。
정조 2년
李義翊。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 2년
戊戌八月十三日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。臣等昨與諸醫。議定湯劑。則諸醫皆以爲。病患旣快復。而胃氣尙有不調之候。故滯候尙存。當以補脾之劑。進御爲好云。故更議其當劑。則謂以調脾白朮散。姑爲進御爲穩當云。故方煎待矣。上曰。調脾白朮散。自今日煎入。出榻敎上曰。洪忠道停操狀啓。旣許所請。而他道則姑無狀請者。皆當依例擧行。而民情不以爲難云乎。國榮曰。今年失稔。八路皆同。裹糧赴操。民弊孔多。而道臣狀請。雖係民情。詰戎大政。事體重大。湖西請停。出於迫不得已之事。而諸道之姑不狀請。必是不敢煩請故也。上曰。諸道年事。旣知其失稔。則何待狀請。亦一體停止。好矣。國榮曰。聖敎誠好矣。上曰。左承旨入侍。鄭民始進前。命民始書傳敎曰。連見諸道道臣狀聞。民事可悶。豈可勞民。亦何待狀請。今秋諸道水陸操。一併特爲停止事。自備局三懸鈴。分付。上曰。大閱時節目。各別詳定磨鍊然後。可無臨時窘速之弊。節目雖出於兵曹。將臣不可不參渉相議矣。國榮曰。然矣。節目磨鍊時。臣等當與兵判相議爲之矣。上曰。湖南年事。何如云耶。民始對曰。連見臣兄書。則被災孔酷。已判歉歲云矣。上曰。湯劑入之。醫官慶絢。奉調脾白朮散進前。上進御。命退去。諸臣以次出。
정조 2년
戊戌八月十三日巳時。上御誠正閣。左承旨入侍時。行左承旨鄭民始。假注書徐鼎修。記事官金勉柱李信祜。以次進伏訖。上曰。肅廟壬申七月己未九月。先王朝乙卯二月。大閱日記詳考持入。賤臣承命持入後。命退。諸臣以次退出。
정조 2년
戊戌八月十三日初更。上御誠正閣。戶判入侍時。行戶曹判書具允鈺。行左承旨鄭民始。記事官柳孟養金勉柱李信祜。以次進伏訖。上曰。卽見高陽官舍圖形。則極爲狹窄。數日容接。亦必艱矣。允鈺曰。大次處所。尤無可合處。是甚悶矣。上曰。內軒則太狹少。挾輦槍劍等軍。無可容之勢。當以外軒爲大次矣。上曰。凡諸修理處所入物力。皆已給之乎。允鈺曰。已磨鍊給之矣。上曰。此後陵幸時。每當以此邑爲宿所。自畿營畫給某物。使之稍廣其官舍。俾便容接之地。好矣。民始曰。從當分付於道臣。好矣。上曰。大閱後。例爲觀武才。本司所在木。足可支用乎。允鈺曰。見存之數。足可需用。而今年綿農失稔。時存之木。今若盡用。前頭價布。若又有代錢捧納之事。則實無繼用之道矣。上曰。己未年大閱時賞木所費。爲七百同。此則甚多矣。今番則限二三百同爲定。好矣。允鈺曰。射放賞格。不甚大段。而至於技藝。則一人兼許多技藝。故賞木之煩費。寔由於此矣。上曰。設初試抄出後。親臨試藝。則必不至雜亂。而亦可以省費矣。允鈺曰。如是則似甚簡便矣。上曰。明日璿源殿。自內酌獻禮時祭酒。令奉常寺待令事。分付。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書未落點。
정조 2년
以承傳色。口傳下敎曰。右副承旨。馳詣元陵。奉審摘奸以來。
정조 2년
徐有防啓曰。大司憲金魯鎭未肅拜。執義兪彦鏶。掌令金鍾厚在外。尹行晉疏批未下。持平李思祚呈辭。洪文泳傳旨未下。今日以監察茶時之意。敢啓。傳曰。知道。
정조 2년
李義翊。以兵曹言啓曰。今番武科殿試時。關北親騎衛朴載夏。丙申都試。以片箭没技直赴。而錄名單子。則以材廈書呈應榜。音雖相同。錄名與原啓本相左。莫重科試。事極駭然。當該錄名官。令該府處之。朴載夏則不可循例唱榜。令道臣査實啓聞後。稟處。何如。傳曰。允。
정조 2년
宣傳官具明謙。今加嘉善加資事。承傳。
정조 2년
傳于李義翊曰。禁衛中軍。口傳下批。
정조 2년
李義翊。以禁衛營言啓曰。今八月十五日子時量。南別營近處。旗麾祭設行時。放砲大吹打之意。敢啓。傳曰。知道。
정조 2년
戊戌八月十四日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。高陽宿所大次處所。何以爲之乎。上曰。昨與戶判。已爲議定矣。內軒則甚狹。以外軒將爲之矣。國榮曰。臣意亦以爲然矣。上曰。大閱時。守摠兩營軍當上之。而諸道習操。旣皆停止。則畿民勞苦。亦可悶矣。何以則爲好耶。國榮曰。守摠營。如非鄕軍則行陣。亦難成樣。此則不可不止之矣。上曰。然則減其元數。限三四哨上之。無妨矣。國榮曰。減數則好矣。上曰。己卯年觀武才時。賞木爲七百同。而今若準此行賞。則戶曹所在之木。太不足云。予意則今番觀武才時。設初試抄其技藝之最精者。更爲試藝。以爲頒賞。則自無淆亂之弊。亦爲省費之道。卿意。何如。國榮曰。若爲初試。則必無紛雜之患矣。上曰。賞木限二三百同爲之則好矣。國榮曰。二三百同頗小矣。限四百同爲定。則不多不少矣。上曰。此則更議爲之。好矣。國榮曰。禁衛中軍差出。而嘉善中無可擬之人。不可不以堂上兵使中擇擬。而係是陞擢。不敢擅擬。何以爲之乎。上曰。堂上中可合之人。擬入。可也。上曰。湯劑入之。醫官慶絢。奉調脾白朮散進前。上進御。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書未落點。
정조 2년
徐有防啓曰。合辭方張之時。兩司無詣臺之員。事甚未安。除在外疏批未下傳旨未下陳疏入啓外。呈告人員。倂卽牌招。何如。傳曰。允。
정조 2년
李義翊啓曰。兵曹判書李徽之。有稟定事。來詣請對矣。傳曰。入侍。
정조 2년
申應顯啓曰。明陵親祭祭文。及昭寧園親祭祭文。當爲製進。藝文提學黄景源。待明朝牌招。何如。傳曰。允。
정조 2년
又以兵曹言啓曰。今此冬至兼謝恩使一行。赴燕時所把驛馬。必須前期分定然後。可無窘急之患。應把驛馬四十五匹內。洪忠道八匹。全羅道十匹。慶尙道二十匹。來十月初二日京中逢點。江原道四匹。咸鏡道三匹。同月初七日。直赴安州逢點事。各道監司處。行移。何如。傳曰。允。
정조 2년
李義翊。以御營廳言啓曰。本廳新造旗麾祭。今八月十六日子時。南小營近處。依前例大吹打放砲設行之意。敢啓。傳曰。知道。
정조 2년
又以兵曹言啓曰。今此陵幸時。訓局禁御三營。旣已隨駕。而三營餘軍。屬之留都營。當爲結陣於敦化門外。以何營大將爲留都乎。敢稟。傳曰。以摠戎使率領留都。
정조 2년
申應顯。以內醫院官員。以都提調提調副提調意啓曰。自前陵幸動駕時。若是經宿之地則陪從掌務官一員。例自司僕寺。補把馬一匹許給矣。今此明陵行幸時。依前例許給之意。分付該寺。何如。傳曰。允。
정조 2년
傳于申應顯曰。陽城縣監。明日辭朝。
정조 2년
徐有防。以宗親府郞廳。以有司堂上意啓曰。今此明陵昭寧園行幸敎是時。宗臣十二員。以每品例爲隨駕。而摠管及老病罷散在喪人員外。只是六員。以此數。依前隨駕之意。敢稟。傳曰。知道。
정조 2년
李義翊。以司僕寺官員。以一二提調意啓曰。今此明陵展拜。仍詣昭寧園敎是時。追慕峴德坡峴道路險峻處。依例臨時啓稟。以人夫奉駕之意。敢啓。傳曰。知道。
정조 2년
又以司僕寺官員。以一二提調意啓曰。今此明陵展拜。仍詣昭寧園敎是時。各差備入把馬磨鍊。別單書入。而其中驛馬則令兵曹依例知委各驛。使之直爲入把。何如。傳曰。允。